In nomine sancte et individue Trinitatis, amen. Philippus, Dei gratia Francorum rex. Noverint universi, presentes pariter et futuri, quod contentio erat inter nos et canonicos Senonensis ecclesie super justicia et remansionibus advenarum in villa de Pontibus-super-Yonam, et de minagio, hoc modo, sacramento prestito a servientibus nostris, terminata fuit. Didicimus a servientibus nostris quorum juramentum ad cognicionem rei recepimus, quod tota justicia canonicorum est in villa de Pontibus, et remansiones advenarum in villa, et minagium eorumdem canonicorum super omnes homines ville. Nos vero jura ecclesiarum illibata conservare volentes, rei veritatem, prout diximus, cognoscentes, eam ratam et stabilem esse volumus. Quod ut perpetuam et inconcussam sorciatur firmitatem, presentem paginam sigilli nostri auctoritate, et nominis nostri caractere inferius annotato, communiri precepimus. Actum apud Virziliacum, anno ab Incarnatione Domini Mº Cº nonagesimo, regni vero nostri duodecimo; astantibus [in palatio quorum nomina apposita sunt et signa]: signum comitis Theobaldi, dapiferi nostri; signum Guidonis, buticularii; signum Mathei, camerarii; signum Radulfi, constabularii, Data, vacante cancellaria.